b"\n_START_ARTICLE_\nC\xc3\xb2dex Tonal\xc3\xa1matl d'Aubin\n_START_PARAGRAPH_\nEl C\xc3\xb2dex Tonal\xc3\xa1matl d'Aubin \xc3\xa9s un c\xc3\xb2dex pict\xc3\xb2ric usat pels sacerdots, mags i fetillers mexiques com una guia o base d'un ritual d'endevinaci\xc3\xb3. D'origen nahua, es creu que prov\xc3\xa9 de Tlaxcala. Tonal\xc3\xa1matl significa 'Paper dels dies'; Tonalli significa 'dia' i \xc3\x81matl 'paper fet de l'escor\xc3\xa7a interior dels arbres'._NEWLINE_El Tonal\xc3\xa1matl \xc3\xa9s un c\xc3\xb2dex literari que cont\xc3\xa9 missatges  l\xc3\xb2gics com s\xc3\xb3n els matem\xc3\xa0tics. Ja que el manuscrit mostra l'escriptura interna del Tonalpohualli, \xc2\xabque \xc3\xa9s el calendari religi\xc3\xb3s; consta de 260 dies (temps de gestaci\xc3\xb3 de l'\xc3\xa9sser hum\xc3\xa0), mant\xc3\xa9 el compte anomenat \xe2\x80\x9cXiuhpohualli\xe2\x80\x9d de 365,25 dies referent al cicle de la Terra i finalment un compte de quatre \xe2\x80\x9cTlalpillis\xe2\x80\x9d o lligats de tretze anys que formen un compte de 52 anys anomenat \xe2\x80\x9cXiuhmohpilli\xe2\x80\x9d, que mesura els cicles de Venus\xc2\xbb, calendari ritual o lunar.\n_START_SECTION_\nHist\xc3\xb2ria\n_START_PARAGRAPH_\nEn els anys 1702-1751 el C\xc3\xb2dex Tonal\xc3\xa1matl d'Aubin era propietat de Lorenzo Bouturini Bendaucci. Li'l confiscaren quan fou expulsat de Nova Espanya al voltant de 1740._NEWLINE_Pel que sembla el document pass\xc3\xa0 per diverses mans abans que l'americanista Joseph Marius Alexis Aubin l'adquir\xc3\xads per a la seua col\xc2\xb7lecci\xc3\xb3 a principis de 1800._NEWLINE_Jean-Fr\xc3\xa9deric Waldeck el compr\xc3\xa0 per 2.000 francs, el 24 d'octubre de 1841. El 1889, Eug\xc3\xa8ne Goupil, d'origen francomexic\xc3\xa0, va adquirir la gran col\xc2\xb7lecci\xc3\xb3 de manuscrits mesoamericans d'Aubin, inclosa aquesta obra. A la seua mort, la seua v\xc3\xaddua la don\xc3\xa0 a la Biblioteca Nacional de Fran\xc3\xa7a el 1898._NEWLINE_Finalment, el c\xc3\xb2dex fou furtat per l'advocat Jos\xc3\xa9 Luis Casta\xc3\xb1eda el 1990, que despr\xc3\xa9s d'una forta pol\xc3\xa8mica, fou deixat en llibertat. Tot el proc\xc3\xa9s caus\xc3\xa0 un distanciament entre els governs de Fran\xc3\xa7a i M\xc3\xa8xic. En l'actualitat es troba a M\xc3\xa8xic confiat a l'Institut Nacional d'Antropologia i Hist\xc3\xb2ria (INAH). El 2014, quan se celebraren els 50 anys del Museu Nacional d'Antropologia i els 75 de l'INAH s'exhib\xc3\xad a la sala d'Exposicions temporals del Museu d'Antropologia, juntament amb altres documents en la mostra C\xc3\xb2dexs de M\xc3\xa8xic, mem\xc3\xb2ries i sabers, del 18 de setembre de 2014 a l'11 de gener de 2015_NEWLINE_Malgrat les pressions franceses, les autoritats mexicanes es neguen a retornar-lo, per\xc3\xb2 han arribat a acords entre tots dos estats perqu\xc3\xa8 el c\xc3\xb2dex s'exhibisca en diferents museus d'Europa.\n_START_SECTION_\nCaracter\xc3\xadstiques del c\xc3\xb2dex\n_START_PARAGRAPH_\nCompost sobre una tira de paper d'amate de 4,95 m x 27 cm, plegada en forma de paravent._NEWLINE_L'obra cont\xc3\xa9 un calendari religi\xc3\xb3s de 260 dies, el Tonalpohualli, que s'utilitzava com un text devocional diari i ritual per a la celebraci\xc3\xb3 de festivitats: aquests dies representen la gestaci\xc3\xb3 humana. Al seu torn el c\xc3\xb2dex servia com a base per a les prediccions astrol\xc3\xb2giques de la carta natal. El tlacuilo divid\xc3\xad el paper en 1.440 quadrats, aquests dividits en 20 folis que es coneix com a reg\xc3\xa8ncia de tretzena (13 dies), anomenades tamb\xc3\xa9 Cemilhuitlapohualiztli. En cada foli apareixen els signes de 13 tonaltin. Al principi el c\xc3\xb2dex encara tenia altres dos folis, per\xc3\xb2 se'n van perdre._NEWLINE_La forma de lectura \xc3\xa9s de dalt a baix i de dreta a esquerra._NEWLINE_Cada nombre del calendari integra els cicles de l'\xc3\xa9sser hum\xc3\xa0, la terra i el cosmos en una matem\xc3\xa0tica exacta.\n_START_SECTION_\nInterpretaci\xc3\xb3\n_START_PARAGRAPH_\nA Tenochtitlan quan naixia un nou integrant de la comunitat era presentat davant el Tonalpouhque,_NEWLINE_que era un coneixedor dels Amoxtin o llibres sagrats, hui anomenats c\xc3\xb2dexs. En aquests Amoxtin es plasmaven les energies i els acompanyants siderals, terrenals, di\xc3\xbcrns i nocturns que es manifesten en el compte del temps. A aquest conjunt d'elements se'ls denomina Tonalamatl, que \xc3\xa9s el compte de les energies sagrades de naixement._NEWLINE_Seguint el Tonalam\xc3\xa1tl el Tonalpouhque li assignava el nom al nou integrant. Als pares se'ls parlava del dest\xc3\xad i les habilitats que podia desenvolupar per les energies que l'acompanyaven des del naixement._NEWLINE_Ells creien que coneixent les energies sagrades del naixement podrien saber m\xc3\xa9s d'ells mateixos. Sabent amb quines energies estaven connectats i quines eren les caracter\xc3\xadstiques de la seua personalitat, les persones podien seguir evolucionant."